Návrh STANOVISKO RADY k programu ekonomického partnerstva Holandska /* COM/2013/0910 final - 2013/0397 (NLE) */





2013/0397 (NLE) Návrh STANOVISKO RADY k programu ekonomického partnerstva Holandska RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) č. 473/2013 z 21. mája 2013[1] o spoločných ustanoveniach o monitorovaní a posudzovaní návrhov rozpočtových plánov a zabezpečení nápravy nadmerného deficitu členských štátov v eurozóne, a najmä na jeho článok 9 ods. 4, so zreteľom na návrh Európskej komisie, keďže: (1) Pakt stability a rastu je zameraný na zabezpečenie rozpočtovej disciplíny v celej Únii a stanovuje rámec na predchádzanie a nápravu nadmerného deficitu verejných financií. Jeho cieľom sú zdravé verejné financie ako prostriedok posilňovania podmienok pre cenovú stabilitu a pevný udržateľný rast založený na finančnej stabilite, čím sa podporí dosahovanie cieľov Únie v oblasti udržateľného rastu a tvorby pracovných miest. (2) V nariadení Európskeho parlamentu a Rady (EÚ) č. 473/2013 z 21. mája 2013 o spoločných ustanoveniach o monitorovaní a posudzovaní návrhov rozpočtových plánov a zabezpečení nápravy nadmerného deficitu členských štátov v eurozóne sa uvádzajú ustanovenia o posilnenom monitorovaní rozpočtových politík v eurozóne a zabezpečuje sa, aby národné rozpočty boli v súlade s usmerneniami hospodárskej politiky vydanými v kontexte Paktu stability a rastu a európskeho semestra. Keďže čisto rozpočtové opatrenia by nemuseli postačovať na zabezpečenie trvalej nápravy nadmerného deficitu, môžu byť potrebné ďalšie politické opatrenia a štrukturálne reformy. (3) V článku 9 nariadenia (EÚ) č. 473/2013 sa uvádzajú podrobné údaje o programoch ekonomického partnerstva, ktoré majú členské štáty eurozóny predkladať v rámci postupu pri nadmernom deficite. Ak sa má vytýčiť plán opatrení, ktoré by prispeli k účinnej a trvalej náprave nadmerného deficitu, v programe ekonomického partnerstva by sa mali podrobne uvádzať najmä hlavné fiškálno-štrukturálne reformy, a to najmä reformy týkajúce sa systémov zdaňovania, dôchodkových systémov a systémov zdravotnej starostlivosti, ako aj rozpočtové rámce, ktoré budú zohrávať zásadnú úlohu pri trvalej náprave nadmerného deficitu. (4) Rada 2. decembra 2009 prijala rozhodnutie podľa článku 126 ods. 6 zmluvy, ktorým sa v prípade Holandska začal postup pri nadmernom deficite. Rada 21. júna 2013 prijala revidované odporúčanie podľa článku 126 ods. 7. V tejto súvislosti bolo Holandsko požiadané, aby predložilo program ekonomického partnerstva do 1. októbra 2013. (5) Dňa 30. septembra 2013, a teda v lehote stanovenej v článku 9 ods. 3 a v článku 17 ods. 2 nariadenia (EÚ) č. 473/2013 Holandsko predložilo Komisii a Rade program ekonomického partnerstva, v ktorom sa uvádzajú najmä fiškálno-štrukturálne reformy, ktorých cieľom je zabezpečiť účinnú a trvalú nápravu nadmerného deficitu (odporúčanie 1). Program ekonomického partnerstva zahŕňa takisto opatrenia zamerané na riešenie širšieho súboru odporúčaní pre jednotlivé krajiny, ktoré Holandsku určila Rada 9. júla 2013: obmedzenie dlhov a súvisiacich finančných rizík na domácom nákupnom trhu; podporovanie obratu na domácom nákupnom trhu, zlepšenie fungovania a prideľovania v sektore dotovaného nájomného; podporu súkromného nájomného sektora (odporúčanie 2); zlepšenie finančného dohľadu nad dôchodkovými fondmi, umožnenie zlepšenia rovnováhy medzi rizikami a ambíciami, a to aj z medzigeneračnej perspektívy; zníženie ročnej miery prírastku v prípade dôchodkov zamestnancov so zohľadnením dlhšieho obdobia vzhľadom na zvyšovanie dôchodkového veku; zlepšenie zamestnateľnosti starších pracovníkov; revízia systému dlhodobej starostlivosti (odporúčanie 3); zlepšenie účasti pracovnej sily a podporovanie zmeny postavenia na trhu práce (odporúčanie 4). Okrem dodatočných konsolidačných opatrení na rok 2014 a nasledujúce roky, ktoré boli predložené v návrhu rozpočtového plánu Holandska, sa nové opatrenia v oblasti fiškálnych štrukturálnych opatrení vymenované v programe ekonomického partnerstva týkajú prísnejšieho pokrytia rozpočtových pravidiel na nižších úrovniach vlády. Aktuálne opatrenia vymenované v programe ekonomického partnerstva v rámci odporúčaní 2 až 4 sa z väčšej časti začali plniť ešte pred najnovším vydaním odporúčaní pre jednotlivé krajiny. (6) Fiškálne štrukturálne opatrenia, ktoré Holandsko plánuje prijať, sa týkajú najmä kodifikácie fiškálnych pravidiel doplnených prísnejším pokrytím rozpočtových pravidiel na nižších úrovniach vlády, ktoré podporuje posilnenie vnútroštátneho fiškálneho rámca. V spojení s dodatočnými fiškálnymi konsolidačnými opatreniami prijatými v návrhu rozpočtového plánu na rok 2014 budú podľa očakávaní podporovať udržateľnú nápravu nadmerného deficitu a plnenie strednodobého cieľa štrukturálneho rozpočtového salda. (7) Možno očakávať, že opatreniami na zlepšenie fungovania trhu s bývaním sa postupne znížia dotácie na financovanie dlhu na nákup domu a kreditné riziká, ktorým je vystavená vláda prostredníctvom vnútroštátneho systému hypotekárnych záruk. Vzhľadom na predchádzajúce fiškálne príjmy je znižovanie dane z prevodu nákladné, očakáva sa však, že prinesie zlepšenie rovnováhy dopytu a ponuky a rozdelenie kapitálu na trhu s bývaním. Najdôležitejšie z týchto opatrení už boli načrtnuté v národnom programe reforiem. Celkovo sa zdá, že v prípade týchto opatrení ide o správny trend, ale je potrebné, aby sa v nich pokračovalo a možno by sa uvedené opatrenia mohli upraviť tak, aby sa zabezpečila ich primeranosť v reakcii na príslušné odporúčanie pre jednotlivé krajiny (odporúčanie 2). (8) Opatreniami na zlepšenie fungovania dôchodkových fondov sa podľa očakávaní môžu znížiť fiškálne dotácie do systému, pričom zároveň podporujú zamestnateľnosť starších pracovníkov. Dá sa očakávať, že prostredníctvom opatrení sa zlepší efektívnosť systému dlhodobej starostlivosti, ak sa dosiahnu predpokladané výsledky, čo by bolo prínosom k fiškálnej udržateľnosti. Riziká však zostávajú, pokiaľ ide o podrobné informácie o ich vykonávaní a vplyv na ekonomiku a rozpočet, ako aj vzhľadom na dôsledky na súčasné príspevky do dôchodkového systému. Keďže tieto opatrenia stále prebiehajú, bude potrebná ďalšia analýza vplyvu politických plánov a ich prínosu k riešeniu problému fiškálnej udržateľnosti. (9) Opatrenia na zlepšenie účasti na trhu práce zahŕňajú zmeny prevoditeľnosti daňových bonusov a reformy niekoľkých príspevkov a dávok v nezamestnanosti. Celkovo sa dá očakávať, že tieto opatrenia budú mať pozitívny vplyv na rozpočtové saldo. Plánuje sa však, že opatrenia sa budú zavádzať pomaly, a to aj v dôsledku dohôd so sociálnymi partnermi týkajúcimi sa ich vykonávania. Najdôležitejšie z týchto opatrení už boli načrtnuté v národnom programe reforiem. Rýchlejším vykonávaním by sa zabezpečilo lepšie fungovanie trhu práce a podporil by sa hospodársky rast, PRIJALA TOTO STANOVISKO: Program ekonomického partnerstva Holandska predložený Komisii a Rade 30. septembra 2013 zahŕňa vo všeobecnosti primeraný súbor fiškálno-štrukturálnych reforiem, ktoré by mali podporiť účinnú a trvalú nápravu nadmerného deficitu. V programe ekonomického partnerstva sa osobitne opakuje záväzok vykonať reformy, ako sa uvádza v najnovšom národnom programe reforiem, a predkladajú sa ďalšie podrobnosti týkajúce sa vykonávania niektorých z týchto opatrení od jeho predloženia a následného harmonogramu. Zdá sa, že najmä harmonogram opatrení plánovaných na riešenie odporúčania pre jednotlivé krajiny týkajúceho sa trhu práce predstavuje spomaľovanie hlavných reforiem v tejto oblasti. Aj keď sa poskytujú podrobné informácie o všetkých opatreniach, v programe ekonomického partnerstva chýbajú informácie týkajúce sa osobitných výziev a rizík počas ich vykonávania. Holandsko sa preto vyzýva, aby v nadchádzajúcom národnom programe reforiem a programe stability poskytlo ďalšie informácie o vykonávaní plánovaných reforiem a aby zabezpečilo pokrok smerom k splneniu odporúčaní pre jednotlivé krajiny v rámci európskeho semestra. Komisia a Rada budú vykonávanie reforiem monitorovať v kontexte európskeho semestra. V Bruseli Za Radu predseda [1] Ú. v. EÚ L 140, 27.5.2013, s. 11.